PIB Headquarters
पीआईबी का कोविड-19 पर दैनिक बुलेटिन

- भारत में आज सक्रिय मामले 4,35,603 रह गए
- बीते चौबीस घंटे में 31,118 नए मामलों के मुकाबले में 41,985 लोग स्वस्थ हुए।
- भारत में 93.94 प्रतिशत की रिकवरी दर से अब तक 88,89,585 लोग स्वस्थ हुए हैं।
- प्रधानमंत्री ने कोविड-19 वैक्सीन के विकास और निर्माण पर काम करने वाली तीन टीमों के साथ बातचीत की
- प्रधानमंत्री ने कोविड-19 के लिए टीका विकसित करने वाली तीन उत्पादन इकाइयों का दौरा कर समीक्षा की
- सरकार ने भारतीय कोविड -19 वैक्सीन के विकास में तेजी लाने के लिए मिशन कोविड सुरक्षा की शुरुआत की
#Unite2FightCorona
#IndiaFightsCorona
भारत में कोरोना के सक्रिय मामलों की संख्या घटकर 4.35 लाख रह गई-हर दिन नए मामलों से अधिक लोग स्वस्थ हो रहे हैं
भारत में आज कोरोना के सक्रिय मामले 5 लाख की सीमा से कम 4,35,603 रह गए। कुल पॉजिटिव मामलो में से सक्रिय मामलों का प्रतिशत घटकर 4.60 प्रतिशत रह गया है। नए मामलों के मुकाबले अधिक लोगों के स्वस्थ होने के कारण सक्रिय मामलों की संख्या में कमी दर्ज की गई है। बीते चौबीस घंटे में कुछ सक्रिय मामलों में 11,349 मामलों की कमी दर्ज की गई है। बीते चौबीस घंटे में देश भर में कोरोना के 31,118 नए मामले दर्ज किए गए। केरल,दिल्ली,कर्नाटक,छत्तीसगढ़ आदि राज्यों में सक्रिय मामलों में कमी दर्ज की गई जबकि उत्तराखंड,गुजरात,असम और गोवा में सक्रिय मामलों की संख्या में बढ़ोत्तरी हुई। 31,118 नए मामलों के मुकाबले में 41,985 लोग स्वस्थ हुए। भारत में 93.94 प्रतिशत की रिकवरी दर से अब तक 88,89,585 लोग स्वस्थ हुए हैं। स्वस्थ होने वाले मामलों और सक्रिय मामलों के बीच अंतर निरंतर बढ़ रहा है और वर्तमान में यह 84,53,982 है। कुल स्वस्थ होने वाले मामलों में से 76.82 प्रतिशत मामले 10 राज्यों और केंद्रशासित प्रदेशों से हैं। केरल में एक दिन में सबसे अधिक 6,055 लोग स्वस्थ हुए। दिल्ली में 5,824 लोग स्वस्थ हुए। कुल नए मामलों में से 77.79 प्रतिशत मामले 10 राज्यों और केंद्रशासित प्रदेशों में से हैं। बीते चौबीस घंटे में महाराष्ट्र में सबसे अधिक 3,837 मामले सामने आए। कल दिल्ली में 3,726 और केरल में 3,382 नए मामले सामने आए। बीते चौबीस घंटे में हुई 482 लोगों की मृत्यु के मामलो में से 81.12 प्रतिशत मामले दस राज्यों और केंद्रशासित प्रदेशों से हैं। नए मृत्यु के मामलों से से सबसे अधिक 22.4 प्रतिशत मामले दिल्ली में सामने आए, जहां 108 लोगों की मृत्यु हुई। इसके बाद महाराष्ट्र में 80 और पश्चिम बंगाल में 48 लोगों की मृत्यु हुई।
ज्यादा जानकारी के लिए पढ़ें https://pib.gov.in/PressReleseDetail.aspx?PRID=1677317
डॉ. हर्षवर्धन ने पुरानी दिल्ली रेलवे स्टेशन पर इंडियन रेडक्रोस सोसाइटी  के साथ मास्क और साबुन वितरित किया
केन्द्रीय स्वास्थ्य एवं परिवार कल्याण मंत्री, इंडियन रेडक्रोस सोसाइटी  के अध्यक्ष डॉ. हर्षवर्धन ने रविवार को पुरानी दिल्ली रेलवे स्टेशन पर मास्क और साबुन वितरित किया।मास्क लगाने तथा हाथ धोने के महत्व पर बल देते हुए डॉ. हर्षवर्धन ने कहा कि शीघ्र ही कोविड से हमारी लड़ाई के 11 महीने पूरे होने वाले हैं। तब से स्वयं तथा दूसरों को सुरक्षित रखने का सर्वाधिक महत्वपूर्ण सिद्धांत साफ-सफाई तथा शारीरिक दूरी के बुनियादी सिद्धांतों का पालन करना है। कोविड के खिलाफ लड़ाई में हमारा सबसे बड़ा हथियार मास्क और सैनिटाइजर है। डॉ. हर्षवर्धन ने समारोह में उपस्थित सभी लोगों के मास्क लगाने पर प्रसन्नता जाहिर की। उन्होंने कहा कि मास्क और साबुन वितरण के पीछे एक बहुत बड़ा संदेश है। इस संदेश को फैलाना उद्देश्य है। उन्होंने कहा कि सरकार विभिन्न चैनलों तथा गतिविधि के माध्यम से लोगों में जागरूकता फैलाने का प्रयास कर रही है। इसके क्रियान्वयन में भार-वाहकों, टैक्सी यूनियन, थ्री-विलर यूनियन बहुत महत्वपूर्ण भूमिका अदा करती हैं। भारत में कोविड की स्थिति के बारे में डॉ. हर्षवर्धन ने कोविड मानकों में प्रगति की ओर ध्यान आकर्षित करते हुए कहा कि पूरे विश्व में सबसे अधिक ठीक होने वाले लोगों की दर भारत में है। जनवरी, 2020 में हमारे पास एक लैब थी और अब हमारे पास 2165 लैब हैं। दैनिक आधार पर एक मिलियन से अधिक लोगों की जांच की जा रही है।
ज्यादा जानकारी के लिए पढ़ें
https://pib.gov.in/PressReleasePage.aspx?PRID=1677136
डॉ हर्ष वर्धन ने भारतीय जनसंचार संस्थान के छात्रों को ऑनलाइन संबोधित किया
केंद्रीय स्वास्थ्य मंत्री डॉ हर्ष वर्धन ने शुक्रवार को भारतीय जन संचार संस्थान के छात्रों को ऑनलाइन संबोधित किया।सबसे पहले उन्होंने नवआगुंतक पत्रकारों का स्वागत किया और संस्थान को उन्हें छात्रों को संबोधित करने के लिए आमंत्रित करने पर धन्यवाद दिया। उन्होंने कहा, "लोकतंत्र के चौथे खंभे के रूप में काम करने वाला मीडिया लोगों के आचार-व्यवहार को काफी हद तक प्रभावित करता है. इसलिए पत्रकारों के कंधों पर समाज का हित करने की बहुत बड़ी जिम्मेदारी होती है।" कोरोना महामारी के इस मुश्किल वक्त में करीब 11 महीनों से जान जोखिम में डालकर काम कर रहे पत्रकारों का हौसला बढ़ाते हुए स्वास्थ्य मंत्री ने कहा, "पत्रकारों ने ग्राउंड जीरो से लगातार लोगों को कोरोना की जानकारी पहुंचाने के लिए कड़ी मेहनत की है। कोरोना के विरुद्ध लड़ाई जो जनवरी में शुरू हुई थी, अपने 11वें महीने में पहुंच चुकी है और इस सफर में मीडिया एक महत्वपूर्ण हिस्से के रूप में रहा है।" कोरोना के विरुद्ध अभियान में अपनी जान खो चुके पत्रकारों को श्रद्धांजलि देते हुए उन्होंने ये भी कहा," कोरोना योद्धाओं की मेरी सूची में पत्रकार भी शामिल हैं।"
ज्यादा जानकारी के लिए पढ़ें- https://pib.gov.in/PressReleasePage.aspx?PRID=1676588
प्रधानमंत्री ने कोविड-19 वैक्सीन के विकास और निर्माण पर काम करने वाली तीन टीमों के साथ बातचीत की
प्रधानमंत्री ने सोमवार को कोविड-19 के टीके के विकास और निर्माण पर काम करने वाली 3 टीमों के साथ वर्चुअल बैठक की। ये टीमें जेनोवा बायोफार्मास्यूटिकल्स लिमिटेड पुणे, बायोलॉजिकल ई लिमिटेड हैदराबाद और डॉ. रेड्डीज लेबोरेटरीज लिमिटेड हैदराबाद थी।प्रधानमंत्री ने इन कंपनियों में कोविड-19 से निपटने के लिए वैक्सीन बनाने के लिए किए जा रहे प्रयासों की सराहना की। टीके के विकास के लिए विभिन्न प्लेटफार्मों की क्षमता पर भी चर्चा की गई।प्रधानमंत्री ने कंपनियों से विनियामक प्रक्रियाओं और संबंधित मामलों के बारे में अपने सुझाव और विचार रखने को भी कहा। उन्होंने यह भी सुझाव दिया कि वे टीका और संबंधित मामलों जैसे इसकी प्रभावकारिता आदि के बारे में आम जनता को सरल भाषा में सूचित करने के लिए अतिरिक्त प्रयास करें। टीके वितरित करने के संबंध में रसद, परिवहन, कोल्ड चेन आदि से संबंधित मामलों पर भी चर्चा की गई।
ज्यादा जानकारी के लिए पढ़ें-
प्रधानमंत्री ने वाराणसी में देव दीपावली महोत्सव में भाग लिया
प्रधानमंत्री श्री नरेन्द्र मोदी ने सोमवार को वाराणसी में देव दीपावली महोत्सव में भाग लिया। प्रधानमंत्री ने इस आयोजन को संबोधित करते हुए कहा कि यह काशी के लिए एक और विशेष अवसर है। उन्होंने कहा कि माता अन्नपूर्णा की मूर्ति जो 100 साल से अधिक पहले काशी से चुराई गई थी,अब फिर से वापस आ रही है। यह काशी के लिए सौभाग्य की बात है। उन्होंने कहा कि हमारे देवी-देवताओं की ये प्राचीन मूर्तियां हमारी आस्था के साथ-साथ हमारी अमूल्य धरोहर हैं।
ज्यादा जानकारी के लिए पढ़ें-
वाराणसी में देव दीपावली महोत्सव में पीएम मोदी के संबोधन का मूल पाठ
ज्यादा जानकारी के लिए पढ़ें-
प्रधानमंत्री ने एनएच-19 पर वाराणसी प्रयागराज खंड की छह लेन चौड़ीकरण परियोजना का उद्घाटन किया
प्रधानमंत्री श्री नरेन्द्र मोदी ने राष्ट्रीय राजमार्ग-19 के वाराणसी-प्रयागराज खंड के छह लेन चौड़ीकरण की परियोजना का कल वाराणसी में उद्घाटन किया। इस अवसर पर बोलते हुए प्रधानमंत्री ने कहा कि काशी में कनेक्टिविटी बेहतर करने और इसके सौंदर्यीकरण के लिए बीते समय में किए गए प्रयासों के परिणाम आज देख सकते हैं। उन्होंने कहा कि वाराणसी में यातायात जाम की समस्या को कम करने के लिए नए राजमार्ग, फ्लाईओवर और सड़कों के चौड़ीकरण के लिए व्यापक काम किए गए हैं। प्रधानमंत्री ने कहा कि आधुनिकतम संपर्क व्यवस्था का विस्तार होगा तो हमारे किसान भी बड़े पैमाने पर लाभान्वित होंगे। उन्होंने कहा कि हाल के वर्षों में शीतगृह और गांव में आधुनिक शैली की सड़कों को विकसित करने के लिए काफी प्रयास किए गए हैं। इन कार्यों के लिए 1 लाख करोड़ रुपए की निधि का आवंटन किया गया है।
ज्यादा जानकारी के लिए पढ़ें-
एनएच-19 के वाराणसी-प्रयागराज खंड की छह लेन चौड़ीकरण परियोजना के उद्घाटन के अवसर पर प्रधानमंत्री के संबोधन का मूल पाठ
ज्यादा जानकारी के लिए पढ़ें-
प्रधानमंत्री ने कोविड-19 के लिए टीका विकसित करने वाली तीन उत्पादन इकाइयों का दौरा कर समीक्षा की
प्रधानमंत्री नरेंद्र मोदी ने शनिवार को तीन शहरों का दौरा कर टीका विकसित किए जाने वाली इकाइयों और उत्पादन इकाइयों का जायजा लिया और अब तक हुई प्रगति की समीक्षा की। उन्होंने अहमदाबाद स्थित ज़ाइडस बायोटेक पार्क, हैदराबाद स्थित भारत बायोटेक और पुणे स्थित सीरम इंस्टीट्यूट ऑफ इंडिया का दौरा किया।वैज्ञानिकों ने प्रसन्नता जाहिर की कि प्रधानमंत्री ने आमने-सामने की मुलाकात कर उनका उत्साहवर्धन किया है और उनका यह प्रयास कोविड-19 के लिए टीके के विकास की यात्रा के इस मोड़ पर उनका उत्साहवर्धन करेगा। प्रधानमंत्री ने इस बात पर गर्व प्रकट करते हुए कहा कि भारत में विकसित किए जा रहे हैं स्वदेशी टीकों में अब तक प्रगति काफी अच्छी रही है। उन्होंने विकास की इस यात्रा में भारत द्वारा अपनाए जा रहे उच्चतर वैज्ञानिक सिद्धांतों के बारे में बात की, साथ ही टीके को वितरित किए जाने की प्रक्रिया को और बेहतर करने के संबंध में सुझाव भी मांगे। प्रधानमंत्री ने जोर दिया कि भारत महज़ बेहतर स्वास्थ्य के लिए टीकों की आवश्यकता नहीं महसूस करता बल्कि विश्व की भलाई में इसकी भूमिका देखता है और भारत अपने पड़ोसी देशों के साथ-साथ अन्य देशों को भी मदद करने के कर्तव्य को समझता है क्योंकि इस वायरस के विरुद्ध यह लड़ाई निजी नहीं बल्कि सामूहिक है। उन्होंने वैज्ञानिकों से आह्वान किया कि वह इस बारे में अपने स्वतंत्र और निर्भीक विचार व्यक्त करें कि कैसे भारत अपने नियामक व्यवस्था को और बेहतर कर सकता है। वैज्ञानिकों ने कोविड-19 से बेहतर मुकाबले के लिए विकसित की जा रही विभिन्न नई औषधियों के बारे में प्रस्तुति दी।
ज्यादा जानकारी के लिए पढ़ें-
मन की बात 2.0’ की 18वीं कड़ी में प्रधानमंत्री के सम्बोधन का मूल पाठ
ज्यादा जानकारी के लिए पढ़ें-
प्रधानमंत्री ने ब्रिटेन के प्रधानमंत्री श्री बोरिस जॉनसन से बात की
प्रधानमंत्री श्री नरेन्द्र मोदी ने शुक्रवार को ब्रिटेन के प्रधानमंत्री माननीय श्री बोरिस जॉनसन से टेलीफ़ोन पर बातचीत की। दोनों नेताओं ने कोविड-19 महामारी के चलते उपजी चुनौतियों के बारे में विचारों का आदान प्रदान किया और कोविड टीके के विकास तथा उत्पादन के संबंध में भारत और ब्रिटेन के बीच जारी भरोसेमंद साझेदारी की समीक्षा की। दोनों देशों के नेताओं ने कोविड के उपरांत और ब्रेक्जिट के बाद के युग में भारत-ब्रिटेन के बीच द्विपक्षीय साझेदारी को एक नए आयाम पर पहुँचने की प्रतिबद्धता दोहराई। साथ ही व्यापार और निवेश, वैज्ञानिक शोध, पेशेवरों तथा छात्रों के एक-दूसरे देशों में आवागमन और रक्षा तथा सुरक्षा के क्षेत्रों में उल्लेखनीय क्षमता को देखते हुए साझेदारी बढ़ाने पर सहमति व्यक्त की।
ज्यादा जानकारी के लिए पढ़ें-
नवंबर 2020 के महीने में कुल जीएसटी राजस्व 1,04, 963 करोड़ रुपये एकत्र हुआ
नवंबर 2020 के महीने में कुल 1,04,963 करोड़ रुपये जीएसटी राजस्व एकत्र हुआ जिसमें से सीजीएसटी 19,189 करोड़ रुपये, एसजीएसटी 25,540 करोड़ रुपये, आईजीएसटी 51,992 करोड़ रुपये  और उपकर 8,242 करोड़ रुपये  शामिल है। नवंबर महीने में 30 नवंबर 2020 तक दाखिल किए गए जीएसटीआर-3 बी रिर्टन की कुल संख्या 82 लाख है। सरकार ने नियमित निपटान के रूप में आईजीएसटी से सीजीएसटी को 22,293 करोड़ रुपये और आईजीएसटी से एसजीएसटी को 16,286 करोड़ रुपये का निपटान किया है। नवंबर 2020 के महीने में नियमित निपटान के बाद केन्द्र सरकार और राज्य सरकार ने सीजीएसटी से 41,482 करोड़ रुपये और एसजीएसटी से 41,826 करोड़ रुपये राजस्व अर्जित किया हैं। जीएसटी राजस्व में वसूली के हालिया रुझान के अनुरूप, नवंबर 2020 के महीने का राजस्व पिछले साल के इसी महीने में जीएसटी राजस्व से 1.4 प्रतिशत अधिक है। महीने के दौरान, पिछले साल के इसी महीने के दौरान इन स्रोतों से राजस्व माल के आयात से राजस्व 4.9 प्रतिशत अधिक और घरेलू लेन-देन  से राजस्व 0.5 प्रतिशत अधिक है।
ज्यादा जानकारी के लिए पढ़ें-
सरकार ने भारतीय कोविड -19 वैक्सीन के विकास में तेजी लाने के लिए मिशन कोविड सुरक्षा की शुरुआत की
भारत सरकार ने मिशन कोविड सुरक्षा - भारतीय कोविड -19 वैक्सीन विकास मिशन के लिए 900 करोड़ रुपये के तीसरे प्रोत्साहन पैकेज की घोषणा की है। यह अनुदान, भारतीय कोविड -19 वैक्सीन के अनुसंधान और विकास के लिए जैव प्रौद्योगिकी विभाग  को प्रदान किया जाएगा। कोविड -19 वैक्सीन विकास मिशन; पूर्व -क्लिनिक विकास, विनिर्माण और विनियामक सुविधा के साथ तैनाती पर ध्यान केंद्रित करने के साथ, त्वरित उत्पाद विकास के लिए सभी उपलब्ध और वित्त पोषित संसाधनों को समेकित करेगा। इससे 5-6 वैक्सीन कैंडिडेट के विकास में मदद मिलेगी तथा लाइसेंस प्राप्ति और बाज़ार तक पहुँच सुनिश्चित होगी। कोविड संक्रमण के प्रसार से निपटने के लिए सार्वजनिक स्वास्थ्य प्रणाली में इसकी शुरूआत पर नियामक अधिकारियों द्वारा इन वैक्सीन कैंडिडेट पर विचार किया जाएगा।कोविड -19 टीका विकास का समर्थन करने के लिए फण्ड के महत्वपूर्ण उद्देश्य होंगे - पूर्व-नैदानिक और नैदानिक विकास में तेजी लाना; कोविड -19 वैक्सीन कैंडिडेट्स, जो वर्तमान में नैदानिक चरणों में हैं या विकास के नैदानिक चरण में प्रवेश करने के लिए तैयार हैं के लिए लाइसेंस प्राप्त करना, नैदानिक परीक्षण स्थलों की स्थापना करना तथा मौजूदा प्रतिरोध परीक्षण प्रयोगशालाओं, केंद्रीय प्रयोगशालाओं, जानवरों पर अध्ययन के लिए उपयुक्त सुविधाओं, उत्पादन सुविधाओं और अन्य परीक्षण सुविधाओं को मजबूत करना।
ज्यादा जानकारी के लिए पढ़ें-
सरदार वल्लभाई पटेल कोविड अस्पताल दिल्ली में आईसीयू क्षमता बढ़ाई गई
रक्षा अनुसंधान और विकास संगठन  ने दिल्ली कंटोनमेंट में स्थित सरदार वल्लभाई पटेल कोविड अस्पताल में आईसीयू बेड्स की संख्या 500 तक बढ़ा दी है। दिल्ली-एनसीआई में कोविड-19 के बढ़ते मामलों के मद्देनजर केंद्रीय सरकार की सलाह पर डीआऱडीओ ने यह कदम उठाया है। सभी बेड्स पर ऑक्सीजन सपोर्ट की व्यवस्था मुहैया कराई गई है। सशस्त्र बल चिकित्सा सेवा  के महानिदेशक लेफ्टिनेंट जनरल अनूप बनर्जी, एसएम, पीएचएस, मौजूदा बढ़ती मांग को देखते हुए सुविधा के अद्यतन की निरंतर निगरानी कर रहे हैं और इस जानकारी को दिल्ली सरकार के पोर्टल पर अपटेड किया जा रहा है। सरदार वल्लभाई पटेल कोविड अस्पताल डीआरडीओ का 1000 बिस्तरों वाला अस्पताल है, जो 5 जुलाई 2020 से संचालित हो रहा है। इस अस्पताल को दिल्ली और अन्य राज्यों से आने वाले कोविड-19 मरीजों के इलाज के लिए एक सरकारी आदेश के बाद शुरू किया गया था। आईसीयू बेड की संख्या में बढ़ोतरी के लिए आईसीयू मॉनिटर, एचएफएनसी मशीनों और मौजूदा ऑक्सीजन पाइपलाइन जैसे अतिरिक्त उपकरणों के अप-ग्रेडेशन यानी उन्नयन आवश्यकता थी। कोविड के मामलों की संख्या में अभूतपूर्व उछाल से निपटने के लिए, एएफएमएस ने चिकित्सा उपकरणों और दवा की मात्रा में वृद्धि की है। आईटीबीपी, सीएपीएफ और अन्य सेवाओं के डॉक्टर और नर्सिंग कर्मचारी इस काम में जुट गए हैं और वे चौबीसों घंटे काम कर रहे हैं। अस्पताल में अब तक 3271 मरीजों को भर्ती किया गया है जिनमें से इलाज के बाद 2796 मरीजों की छुट्टी हो चुकी है।
ज्यादा जानकारी के लिए पढ़ें-
केंद्रीय शिक्षा मंत्री ने कोविड-19 महामारी के दौरान स्कूल शिक्षा विभाग द्वारा की गई पहलों का संग्रहण जारी किया
केंद्रीय शिक्षा मंत्री श्री रमेश पोखरियाल 'निशंक' ने आज नई दिल्ली में वर्चुअल माध्यम से कोविड-19 महामारी के दौरान स्कूल शिक्षा विभाग द्वारा की गई विभिन्न पहलों का एक संकलन जारी किया। केंद्रीय मंत्री ने कहा कि, वर्ष 2020-21 में कोविड-19 महामारी ने एक अभूतपूर्व सार्वजनिक स्वास्थ्य आपातकाल की स्थिति पैदा कर दी है, जिससे विश्व के लगभग सभी देश और क्षेत्र प्रभावित हुए हैं। उन्होंने कहा कि, कोविड महामारी ने सामान्य जीवन में गंभीर व्यवधान उतपन्न कर दिए हैं और इसने बच्चों को काफी प्रभावित किया है तथा इसकी वजह से देश भर के स्कूलों को बंद भी करना पड़ा है।
संकलन जारी करने के अवसर श्री पोखरियाल ने इस बात पर प्रकाश डाला किस्कूली शिक्षा और साक्षरता विभाग ने कई पहलें की है। इनमें प्रधानमंत्री ई-विद्या, प्रज्ञाता दिशा-निर्देश, मनो-सामाजिक समर्थन के लिए मनोदर्पण, ई-कंटेंट और वैकल्पिक शैक्षणिक कैलेंडर शामिल हैं। जिससे छात्रों का स्कूल जाना सुनिश्चित हो सके और वे कोविड-19 महामारी के दौरान अपनी पढाई में पिछड़ने न पाएं। उन्होंने इस बात पर प्रसन्नता जाहिर की किइन पहलों ने महामारी के प्रभाव को कम करने में भी महत्वपूर्ण भूमिका निभाई है। मंत्रालय अब तक के पढ़ाने और सीखने के तरीके को फिर से तैयार करने और वर्तमान कोविड चुनौतियों के दौरान भी अध्ययन जारी रखने के कई उपायों के साथ आगे आया है।
ज्यादा जानकारी के लिए पढ़ें-
ईपीएफओ ने पेंशनभोगियों के लिए जीवन प्रमाण पत्र जमा कराने की समय सीमा को 28 फरवरी 2021 तक बढ़ाया,इस कदम से ईपीएफओ के 35 लाख पेंशनभोगी लाभान्वित होंगे
कोविड-19 महामारी और कोरोना वायरस से बुजुर्ग आबादी की सुरक्षा के ईपीएफओ ने ईपीएस 1995 के तहत पेंशन पाने वाले पेंशनभोगियों के संबंध में जीवन प्रमाण पत्र  जमा करने की समय सीमा 28 फरवरी 2021 तक बढ़ा दी है और जिनका जीवन प्रमाण पत्र 28 फरवरी, 2021 तक किसी भी महीने में बाकी है। वर्तमान में एक पेंशनभोगी 30 नवंबर तक किसी भी समय जेपीपी जमा कर सकता है, जो जारी होने की तारीख से एक वर्ष की अवधि के लिए वैध होता है।
ऐसे सभी पेंशनभोगी 28 फरवरी, 2021 तक जीवन प्रमाण पत्र प्रस्तुत कर सकते हैं। जेपीपी जमा करने के लिए कई तरीके हैं जिनमें 3.65 लाख कॉमन सर्विस सेंटर , पेंशन संवितरण बैंकों की 1.36 लाख डाकघर शाखाएं, डाक विभाग के अंतर्गत 1.90 लाख डाकिया और ग्रामीण डाक सेवकों का पोस्टल नेटवर्क शामिल हैं जिसका लाभ पेंशनभोगियों द्वारा उठाया जा सकता है। पेंशनभोगी निकटतम सीएससी  का पता लगाने के लिए लिंक का उपयोग कर सकते हैं और अपने घर या अन्य जगहों पर आराम से जेपीपी जमा करने के लिए डाकघरों में ऑनलाइन अनुरोध करने के लिए लिंक  पर जा सकते हैं।
ज्यादा जानकारी के लिए पढ़ें-
तीरंदाज कपिल कोरोना वायरस की जांच में पॉजिटिव पाये गये, लेकिन वर्तमान में उनमें कोरोना के लक्षण नहीं हैं
तीरंदाज कपिल कोरोना वायरस की जांच में पॉजिटिव पाए गए हैं। अभी वे आर्मी स्पोर्ट्स इंस्टीट्यूट, पुणे में राष्ट्रीय तीरंदाजी शिविर का हिस्सा हैं। हालांकि, उनमें इस संक्रमण का अभी कोई लक्षण नहीं दिखा है। अभी वो चिकित्सा दल की निगरानी में हैं।
ज्यादा जानकारी के लिए पढ़ें-
मुक्केबाज़ दुर्योधन सिंह नेगी कोविड जांच में पॉज़िटिव पाये गये, कोविड बीमारी के लक्षण नहीं होने के कारण उन्हें निगरानी में रखा गया है
पटियाला में भारतीय खेल प्राधिकरण  के नेताजी सुभाष राष्ट्रीय क्रीडा संस्थान में प्रशिक्षण ले रहे मुक्केबाज़ दुर्योधन सिंह नेगी  कोरोनोवायरस की जांच में पॉज़िटिव पाये गये हैं। वर्तमान में उनमें कोविड के कोई लक्षण नहीं हैं और उन्हें एहतियाती उपाय के रूप में कोलंबिया एशिया अस्पताल में स्थानांतरित कर दिया गया है। वह दिवाली विश्राम के लिए छुट्टी पर थे और वापस आने पर उन्हें क्वारंटीन किया गया। भारतीय खेल प्राधिकरण द्वारा स्थापित मानक संचालन प्रक्रिया  के अनुसार, शिविर में लौटने के बाद छठे दिन उनकी कोविड जांच की गई थी।
ज्यादा जानकारी के लिए पढ़ें-
थोक औषधि और चिकित्सा उपकरणों से जुड़ी पीएलआई योजनाओं के लिए औषधि और चिकित्सा उपकरण उद्योग से बेहद सकारात्मक प्रतिक्रिया मिली, आवेदन दाखिल करने की अंतिम तिथि 30 नवंबर 2020 थी
थोक औषधि के लिए प्रोडक्शन लिंक्ड इंसेंटिव  योजना और चिकित्सा उपकरणों के लिए पीएलआई योजना को औषधि  और साथ ही चिकित्सा उपकरण उद्योग से बेहद सकारात्मक प्रतिक्रिया मिली। उद्योग ने इन योजनाओं के लिए बेहद अच्छी प्रतिक्रिया दी, जिसमें थोक दवाओं के लिए पीएलआई योजना के तहत 83 दवा निर्माताओं से 215 आवेदन मिले। इसी तरह चिकित्सा उपकरणों के लिए पीएलआई योजना के तहत 23 चिकित्सा उपकरण विनिर्माताओं से 28 आवेदन प्राप्त हुए। आवेदन दाखिल करने की अंतिम तिथि 30 नवंबर 2020 थी।
ज्यादा जानकारी के लिए पढ़ें-
एफपीआई, एफडीआई और कॉरपोरेट बॉन्ड मार्केट में तेजी, भारत की विकास गाथा बरकरार
कोविड-19 ने पूरी दुनिया की अर्थव्यवस्थाओं में निवेश को बुरी तरह से प्रभावित किया है। जिसकी वजह से सभी अर्थव्यवस्थाओं में मांग और आपूर्ति का संतुलन बिगड़ गया है। भारत भी इस आर्थिक झटके से अछूता नहीं रहा है। हालांकि सरकार द्वारा लगातार किए जा रहे प्रयासों का नतीजा है, भारतीय अर्थव्यवस्था में निवेश में तेजी बनी हुई है जबकि पूरी दुनिया महामारी से जूझ रही है।
इन कठिन परिस्थितियों में भी एफपीआई, एफडीआई और कॉरपोरेट बॉन्ड मार्केट में तेजी ने भारत की विकास गाथा को बरकरार रखा है। नवंबर 2020 को भारत में 62,782 करोड़ रुपये का एफपीआई प्रवाह हुआ। चालू वित्त वर्ष की पहली छमाही में  30,004 अरब डॉलर का एफडीआई आया है। जो कि वित्त वर्ष 2019-20 की इसी अवधि की तुलना में 15 फीसदी ज्यादा है। वित्त वर्ष 2020-21 की पहली छमाही में 4.43 लाख करोड़ रुपये के कॉरपोरेट बॉन्ड जारी किए गए, जबकि इसी अवधि में पिछले साल 3.54 लाख रुपये के कॉरपोरेट बॉन्ड जारी किए गए थे। जो कि पिछले साल की तुलना में 25 फीसदी ज्यादा है।
ज्यादा जानकारी के लिए पढ़ें-
पीआईबी के स्थानीय कार्यालयों से प्राप्त जानकारी
- असम : राज्य में कोरोना के लिए हुई 22,683 जांच में से 159 नए मामले सामने आए और सकारात्मक दर 0.70 प्रतिशत रही। इनमें 52 मामले कामरुप एम से रहे। राज्य के स्वास्थ्य मंत्री हिमंत बिस्वा सरमा ने टवीट कर बताया कि 110 रोगियों को अस्पताल से छुट्टी दी गई और राज्य में अब कोरोना के कुल 2,12,776 मामले हैं।
- नागालैंड : 27 नए मामले सामने आने के बाद राज्य में कोरोना के कुल मामले 11,186 हो गए हैं और 925 सक्रिय मामले हैं।
- सिक्किम : कोविड-19 प्रोटोकॉल के अंतर्गत राज्य में रात में आवाजाही पर रोक लगा दी गई है। सिक्किम में 26 और रोगियों को एकांतवास से छुट्टी दी गई है। राज्य में अब तक 4,544 रोगियों को अस्पताल से छुट्टी दी गई है और अब 248 सक्रिय मामले हैं।
- मेघालय : राज्य में बीते चौबीस घंटे के दौरान कोविड-19 से किसी की मृत्यु नहीं हुई है जबकि 70 नए मामले सामने आए। मेघालय में सक्रिय मामलों की संख्या बढ़कर 763 हो गई है।
- महाराष्ट्र : मुंबई में संक्रमण को रोकने के लिए बीएमसी आयुक्त ने अधिकारियों को सार्वजनिक स्थानों पर मास्क न पहनने वाले से 200 रुपए का दंड शुल्क लेने को कहा है। दिवाली के बाद बीएमसी ने पूरे शहर में जांच अभियान तेज कर दिया है। बीएमसी के अनुसार इस वर्ष अप्रैल से 28 नवंबर तक सार्वजनिक स्थानों पर मास्क न पहनने पर 4.85 लाख नागरिकों के खिलाफ कार्यवाही की गई और 10.7 करोड़ रुपए दंड शुल्क जमा किया गया। बीएमसी ने कोविड-19 टीके भंडारण के लिए शीतगृह सुविधाओं वाले स्थानों की पहचान करने की प्रक्रिया प्रारंभ कर दी है। बीएमसी कांजुरमार्ग स्थित एक भवन में 5 हजार स्वायर फीट तल को शीतगृह भंडारण सुविधा के रूप में परिवर्तित कर रहा है। यह 15 दिसंबर तक तैयार हो जाएगी। बीएमसी अपर आयुक्त सुरेश काकनी ने बताया कि शीतगृह भंडारण सुविधा के लिए निर्धारित स्थानों की खोज जारी है और कांजुरमार्ग पर एक स्थान का चयन कर लिया गया है।
- गुजरात : राज्य में बीते 24 घंटे में कोरोना के 1502 नए मामले सामने आए। राज्य में ठीक होने की दर 90.96 प्रतिशत बनी हुई है। गुजरात में अब तक कोरोना के कुल 2,90,780 मामलों का पता लगा है। इनमें से 1,90,821 रोगी स्वस्थ हो चुके हैं। बीते चौबीस घंटे के दौरान 1401 रोगी स्वस्थ हुए। अहमदाबाद में सबसे अधिक 312 नए मामले सामने आए हैं जबकि सूरत में 266 मामले सामने आए। राज्य में अब 14970 सक्रिय मामले हैं जिनमें से 83 रोगी वेंटिलेटर पर हैं। राज्य में कल 20 रोगियों की मृत्यु होने के बाद अब तक कुल 3989 लोगों की मृत्यु हो चुकी है। इस बीच नए मामले सामने आने के बाद अहमदाबाद नगर निगम ने आठ नए क्षेत्रों को सूक्ष्म कंटेनमेंट जोन में शामिल किया है।
- राजस्थान : राज्य सरकार ने कहा है कि राजस्थान में स्कूल,कॉलेज,सिनेमा हॉल और मनोरंजन पार्क आदि 31 दिसंबर तक बंद रहेंगे। यह कदम राज्य में कोविड-19 के मामले तेजी से बढ़ने के बाद लिया गया। राज्य में कल कोरोना वायरस से 20 लोगों की मृत्यु हुई और अब तक कुल 2,312 लोगों की मृत्यु हो चुकी है। राज्य में कोरोना के 2,677 ताजा मामले सामने आए हैं।
- मध्यप्रदेश : राज्य में भोपाल और इंदौर सहित कई शहरों में कोरोना संक्रमण के मामले बढ़ने के बाद प्रशासन द्वारा कड़े कदम उठाए जा रहे हैं। बीते कई दिनों से इंदौर में 500 से अधिक और भोपाल में 300 से अधिक मामले सामने आ रहे हैं। मध्यप्रदेश में सक्रिय मामले बढ़कर करीब 15 हजार हो गए हैं। भोपाल में कोरोना संक्रमण रोकने के लिए प्रशासन के निर्देश पर एनएसएस और सामाजिक संगठनों द्वारा रोको रोको अभियान की शुरूआत की गई है। अभियान के अंतर्गत यमराज और चित्रगुप्त के पात्रों द्वारा लोगों को मास्क पहनने की सलाह देने के साथ साथ संगठनों द्वारा निशुल्क मास्क वितरण भी किया जा रहा है।
- छत्तीसगढ़ : कोविड-19 के 1,324 नए मामले सामने आने और 21 लोगों की मृत्यु होने के बाद छत्तीसगढ़ में सोमवार तक कोरोना के कुल मामले 2,37,322 हो गए हैं और अब तक 2,861 लोगों की मृत्यु हो चुकी है। विभिन्न अस्पतालों से 153 लोगों को छुट्टी मिलने के बाद अब तक 2,14,826 लोग स्वस्थ हो चुके हैं। इसके साथ ही 1,586 रोगियों ने घर में एकांतवास पूरा किया। छत्तीसगढ़ में अब 19,635 सक्रिय मामले हैं। रायपुर जिले में कोरोना के 186 नए मामले सामने आने के बाद कुल मामले 46,526 हो गए हैं इसमें 656 मृत्यु सम्मिलित है।
- गोवा : राज्य सरकार ने बिना मास्क के शहर में घूमने वाले पर्यटकों की फोटो लेने और उन पर दंड लगाने का फैसला लिया है। हाल ही में गोवा में कई पर्यटक बिना मास्क के और अधिकारियों से अनावश्यक बहस करते देखे गए हैं। राज्य सरकार ने पिछले सप्ताह ही मास्क ने पहनने पर दंड दोगुना करते हुए 200 रुपए करने की घोषणा की थी।
- केरल : राज्य की स्वास्थ्य मंत्री के के शैलजा ने स्थानीय निकाय चुनावों के लिए प्रचार करते हुए कोविड-19 के प्रसार पर चिंता व्यक्त की। सुश्री शैलजा ने चेतावनी दी कि यदि मतदाता एहतियाती कदम नहीं उठाएंगे तो स्थिति नियंत्रण से बाहर हो सकती है। राज्य में कल कोरोना के 3382 नए मामले सामने आए। केरल में अब तक कोरोना वायरस से 2244 लोगों की मृत्यु हो चुकी है।
- तमिल नाडु : राज्य में अनलॉक प्रक्रिया के तहत 7 दिसंबर से कॉलेज और 14 दिसंबर से बीच और पर्यटन स्थल खोले जाएंगे। राज्य की अर्थव्यवस्था को फिर से चालू करने के प्रयासों के तहत मुख्यमंत्री इडापड्डी के पलानीस्वामी ने मंगलवार से लॉकडाउन के दौरान लगाई गई रोक को हटाने की घोषणा करते हुए कहा कि इस दिन से ऑडिटोरियम में सामाजिक,धार्मिक,राजनीतिक और मनोरंजक कार्यक्रमों की अनुमति रहेगी। तमिलनाडु के कॉलेजों ने कक्षाओं को कोविड पूर्व की स्थिति में वापस लौटाने के लिए कहा है। कई कालेज परिसरों में रोगियों के लिए लगाए गए बेड और अन्य सुविधाएं अभी भी मौजूद हैं।
- कर्नाटक : राज्य के स्वास्थ्य विभाग ने कहा कि केंद्र सरकार की सलाह के अनुरूप कोविड-19 के टीके के वितरण, बांटने और प्रबंधन के लिए आवश्यक तैयारियों की शुरुआत की गई है। सोमवार को टीका लगाने के लिए 68,317 सरकारी और 35,310 निजी संभावित लोगों की पहचान की गई। गोवा के पर्यटक अनावश्यक कोविड जांच से बचने के लिए कर्नाटक से महाराष्ट्र की यात्रा कर रहे हैं। कोविड-19 की दूसरी लहर को देखते हुए महाराष्ट्र सरकार द्वारा घोषित नए नियमों की घोषणा करने के बाद कई पर्यटक राज्य पहुंचने के लिए लंबा रास्ता ले रहे हैं।
- आंध्र प्रदेश : स्वास्थ्य और परिवार कल्याण विभाग में आयुक्त कट्टानेनी भास्कर ने कहा है कि कोरोना संक्रमण की एक ओर लहर की उपस्थिति की वैज्ञानिक रूप से पुष्टि अभी तक नहीं हुई है। हालांकि हम इस प्रकार के मामले बढ़ने से निपटने के लिए पूर्ण रूप से तैयार है। हमने किसी भी सुविधा को कम नहीं किया है और पहले के समान जांच क्षमता और अस्पताल सुविधा मौजूद है और सब कुछ पूर्ण क्षमता से काम कर रहा है। राज्य में कोविड-19 मृत्यु दर 0.81 प्रतिशत देश में सबसे कम है और प्रति दस लाख व्यक्तियों में 1.8 लाख व्यक्तियों की जांच का अनुपात अधिक मामले वाले राज्यों में से सबसे अधिक हैं।
- तेलंगाना : राज्य में कोविड-19 के प्रतिदिन सामने आने वाले मामलों में गिरावट का दौर जारी है। तेलंगाना में कोरोना के 502 नए मामले सामने आए हैं और तीन लोगों की मृत्यु होने के बाद कुल मामले 2.70 लाख से अधिक हो गए हैं। मंगलवार को जारी एक सरकारी बुलेटिन में 30 नवंबर रात 8 बजे तक के मामलों की जानकारी देते हुए बताया गया कि जीएचएमसी में सबसे अधिक 101 मामले सामने आए। इसके बाद मेडचल मल्काजगिरी में 46 और भद्राद्रि कोठागुडेम में 33 मामले सामने आए।
पीआईबी द्वारा जांचे गए तथ्य